เอสเอ็มอีบุกซื้อโรงงานถูกประเทศเพื่อนบ้าน
เอสเอ็มอีพร้อมซื้อโรงงานถูกในประเทศเพื่อนบ้าน หลังแบงก์ชาติออกกฎลงทุนต่างประเทศไม่จำกัดวงเงิน
29 ต.ค. 2565

เอสเอ็มอีพร้อมซื้อโรงงานถูกในประเทศเพื่อนบ้าน หลังแบงก์ชาติออกกฎลงทุนต่างประเทศไม่จำกัดวงเงิน
นายวิโรจน์ ศิริธนาศาสตร์ ประธานสมาพันธ์สมาคมอุตสาหกรรมสนับสนุน เปิดเผยว่า การที่ธนาคารแห่งประเทศไทย (ธปท.) ออกเกณฑ์ให้บุคคลธรรมดาออกไปลงทุนในต่างประเทศได้ไม่จำกัดวงเงิน จากเดิมกำหนดไว้ที่ 100 ล้านเหรียญสหรัฐ เพื่อส่งเสริมให้ธุรกิจขนาดกลางและขนาดย่อม (เอสเอ็มอี) ออกไปลงทุนในต่างประเทศมากขึ้น ส่งผลดีต่อผู้ประกอบการเอสเอ็มอีที่มีเงินทุนจำนวนมาก ออกไปลงทุนซื้อโรงงานและเครื่องจักรในประเทศเพื่อนบ้านได้มากขึ้น โดยเฉพาะในกลุ่มประเทศลุ่มแม่น้ำโขง ได้แก่ กัมพูชา ลาว พม่า และเวียดนาม
ขณะเดียวกัน อยากให้ภาครัฐมีมาตรการส่งเสริมเอสเอ็มอีไปลงทุนในประเทศเพื่อนบ้านให้ชัดเจนและเป็นรูปธรรมมากขึ้น ทั้งขั้นตอนการนำเข้าและส่งออกเครื่องจักรจากไทยไปประเทศเพื่อนบ้าน ที่ไม่ต้องมีขั้นตอนยุ่งยาก หรือต้องเสียภาษี ขั้นตอนทางศุลกากร การนำเงินจากต่างประเทศเข้ามาในประเทศที่ไม่ต้องจำกัดวงเงิน เป็นต้น รวมทั้งมีมาตรการส่งเสริมจากคณะกรรมการส่งเสริมการลงทุน (บีโอไอ) เพื่อกระตุ้นให้เกิดการลงทุนในประเทศเพื่อนบ้านมากที่สุด
พร้อมกันนี้ อยากให้บีโอไอเดินหน้าโครงการอาเซียนพลัส 1 ที่เป็นโครงการส่งเสริมให้บริษัทจากประเทศญี่ปุ่นร่วมมือกับเอสเอ็มอีไทยไปลงทุนในภูมิภาคอาเซียน โดยบีโอไอออกมาตรการส่งเสริมและมีสิทธิประโยชน์ต่างๆ แต่โครงการดังกล่าวยังไม่เกิดขึ้น จึงอยากให้มีการผลักดันโครงการอาเซียนพลัส 1 ให้เร็วที่สุด เพื่อให้เอสเอ็มอีไทยสามารถร่วมมือกับบริษัทญี่ปุ่นไปลงทุนในประเทศเพื่อนบ้าน
ทั้งนี้ ปัจจุบันผู้ประกอบการในสมาคมมีหลายบริษัทที่สนใจออกไปลงทุนในประเทศเพื่อนบ้าน และอยู่ในรูปแบบการร่วมมือกับบริษัทในญี่ปุ่น โดยก่อนหน้านี้มีกลุ่มเอสเอ็มอีจากประเทศญี่ปุ่นประมาณ 30 ราย ที่สนใจเข้ามาลงทุนในประเทศไทย เพราะต้องการจับคู่ธุรกิจและร่วมลงทุนในไทย รวมทั้งต้องการใช้ไทยเป็นศูนย์กลางขยายการลงทุนไปในอาเซียน